KIRJALLINEN KYSYMYS E-0990/02

esittäjä(t): Paul Rübig (PPE-DE) komissiolle

(15. huhtikuuta 2002)

Aihe: ILO:n maailmankomissio

Komission jäsen Pascal Lamy ilmoitti helmikuun 2002 lopussa tukevansa kansainvälisen työjärjestön (ILO) maailmankomission perustamista. Globalisaation sosiaalisen ulottuvuuden maailmankomission perustamisesta päätettiin ILO:n kokouksessa marraskuussa 2001. Komission tehtävänä on laatia tutkimuksia globaalistumisen sosiaalisesta ulottuvuudesta. Maailmankomission jäseninä on 18 kansainvälisesti tunnustettua henkilöä, ja se toimittaa tutkimustensa tulokset ja johtopäätöksensä ILO:lle

maaliskuussa 2003. Euroopan komission jäsen Lamy painotti, että ILO:n maailmankomission työhön on otettava mukaan kaikki asianomaiset osapuolet, hallitukset, kansainväliset järjestöt, ammattiliitot, työnantajat ja kansalaisyhteisö.

Miten Euroopan parlamentin edustajien osallistuminen ILO:n maailmankomission työhön otettiin huomioon?

Anna Diamantopouloun komission puolesta antama vastaus

(23. toukokuuta 2002)

Komissio tukee Kansainvälisen työjärjestön ILO:n päätöstä perustaa globalisaation sosiaalisia näkökohtia käsittelevä maailmankomissio. Komissio on ilmaissut myös haluavansa osallistua elimen toimintaan.

Maailmankomissio voi auttaa kansainvälistä yhteisöä ymmärtämään paremmin ne monimutkaiset yhteydet, jotka vallitsevat globalisaation, kaupan vapauttamisen, köyhyyden vähentämisen, sosiaalisen kehityksen ja ihmisarvoisen työn johon kuuluvat mm. perustyönormit välillä. Maailmankomissio voisi lisäksi ehdottaa innovatiivisia ja tehokkaita toimintamalleja ja aloitteita, joilla vahvistettaisiin globalisaation sosiaalista ulottuvuutta. Komissio toivoo, että tämä parantaisi kansainvälisen yhteisön kykyä hallita globalisaatiota ja maksimoida sen ja kaupan taloudellinen ja sosiaalinen hyöty. Maailmankomission olisi pyrittävä luomaan kokonaisvaltainen ja kattava toimintamalli kutsumalla toimintaan mukaan myös muita kansainvälisiä organisaatioita, kuten Maailman kauppajärjestö WTO, YK:n kauppa- ja kehityskonferenssi UNCTAD, Maailmanpankki, Kansainvälinen valuuttarahasto IMF jne. Maailmankomissio pyytää todennäköisesti myös yhteisöä osallistumaan sen työhön.

Maailmankomissio toimittaa ILO:lle raportin vuonna 2003. Uusista aloitteista ja toimenpiteistä päättävät ILO:n hallintoneuvosto ja Kansainvälinen työkonferenssi, jotka ovat jäsenvaltioiden edustajista koostuvia kolmikantaelimiä.

Komissio toimii osaltaan aktiivisesti globalisaation sosiaalisen ulottuvuuden hyväksi. Se antoi 18. heinäkuuta 2001 tiedonannon(1) perustyönormien edistämisestä ja työmarkkina- ja sosiaalipolitiikan ohjausjärjestelmän kehittämisestä maailmanlaajuistumisen yhteydessä. Komissio on lisäksi laatinut yritysten sosiaalista vastuuta käsittelevän vihreän kirjan(2). Molemmat asiakirjat ovat parhaillaan parlamentin käsiteltävinä. Maailmankomission perustamista voitaisiin myös käsitellä lausunnossa, jonka parlamentti antaa 18. heinäkuuta 2001 päivätystä komission tiedonannosta. Parlamentti voisi antaa asian tiedoksi maailmankomissiolle.

ILO:n kanssa tehtävää yhteistyötä on tiivistetty, ja 14. toukokuuta 2001 komissio ja ILO vahvistivat uuden kirjeenvaihdon, jolla yhteistyötä lujitetaan. Komissio ja ILO käynnistivät korkean tason kokouksessaan 14. helmikuuta 2002 uuden yhteistyövaiheen. Siihen kuuluu myös perustyönormeihin, kapasiteetin luomiseen, köyhyyden vähentämiseen, työmarkkinaosapuolten vuoropuheluun, sosiaaliseen suojeluun ja ihmisarvoiseen työhön liittyvä tekninen ja kehitysyhteistyö.

(1) Komission tiedonanto neuvostolle, Euroopan parlamentille ja talous- ja sosiaalikomitealle Perustyönormien edistäminen ja työmarkkina- ja sosiaalipolitiikan ohjausjärjestelmän kehittäminen maailmanlaajuistumisen yhteydessä, KOM(2001) 416 lopullinen.

(2) KOM(2001) 366 lopullinen.